Cadillac STS

Ονομασία

Η STS λανσαρίστηκε στα τέλη του 2004, για την σεζόν (model year) του 2005, ως ο επίσημος αντικαταστάτης της Cadillac Seville, η παραγωγή της οποίας είχε λήξει τον Δεκέμβριο του 2003. Το μοντέλο πήρε το όνομά του από την ισχυρότερη έκδοση της Cadillac Seville, την Seville STS (Seville Touring Sedan), η οποία είχε εμφανιστεί για πρώτη φορά το 1988 στην τρίτη γενιά της Seville. Ακολούθησε έτσι την νέα ονοματολογία που καθιέρωσε τότε η εταιρεία, ξεκινώντας με τη διακοπή της Cadillac Catera το 2001 και την εισαγωγή της διαδόχου Cadillac CTS το 2002, και ολοκληρώνοντας με τη διακοπή της Cadillac De Ville και την εισαγωγή της διαδόχου Cadillac DTS το 2005.
Επίσης, το νέο μοντέλο είχε αλλάξει και πλαίσιο, καθώς σε αντίθεση με την αποκλειστικά μπροστοκίνητη Seville, που βασιζόταν στην πλατφόρμα K-body, η STS βασιζόταν πλέον στην πισωκίνητη Sigma platform της General Motors, προσφέροντας μάλιστα και έξτρα 4-κίνηση. Έγινε έτσι το πρώτο στην ιστορία sedan της Cadillac που προσέφερε επιλογή τετρακίνησης. Η μεταφορά της μετάδοσης της κίνησης στους πίσω τροχούς, σε αντίθεση με την μπροστοκίνητη προκάτοχο Seville, αποφασίστηκε τότε από την μητρική General Motors με σκοπό να επαναπροσδιορίσει την Cadillac ως πιο ελκυστική στο νεανικό κοινό που επιθυμούσε μια πιο σπορ αίσθηση οδήγησης. Γενικότερα, η General Motors είχε επιδιώξει για την STS να φαίνεται πιο σπορ και να ανταγωνίζεται περισσότερο μοντέλα όπως η BMW Σειρά 5 και το Infiniti M45.
Παρά την αλλαγή του σασί, ωστόσο, η STS διατήρησε την πρωτοποριακή ανάρτηση Magnetic Ride Control, η οποία είχε πρωτοεμφανιστεί τον Ιανουάριο του 2002 στην έκδοση Seville STS και ήταν τότε η πρώτη παγκοσμίως Μαγνητικά Ελεγχόμενη Απόσβεση Ανάρτησης.

Αισθητική

Το αυτοκίνητο υιοθέτησε μια εντελώς διαφορετική σχεδιαστική ταυτότητα από αυτήν του προκατόχου του, ιδιαίτερα στα εμπρός και πίσω φώτα, που άλλαξαν ριζικά και έγιναν εντελώς κάθετα, ακολουθώντας την νέα σχεδιαστική φιλοσοφία για τον 21-ο αιώνα, που ονομάζεται «Αrt and Science» (Τέχνη και Επιστήμη).

STS-V

Η έκδοση υψηλών επιδόσεων STS-V έφερε μια ειδική εκδοχή του V8 κινητήρα Northstar, η οποία είχε κυβισμό 4.4 λίτρων και υπερτροφοδότηση, ισχύος 345 kW / 469 hp. Συνδυαζόταν εξ αρχής με 6-τάχυτο αυτόματο κιβώτιο και είχε ως βασικό αντίπαλο τη BMW M5. 
Σημείωση: Ο στάνταρ κινητήρας Northstar V8 των 320 hp απέκτησε το 6-τάχυτο αυτόματο την σεζόν του 2007 και ο 3.6 λίτρων V6 την σεζόν του 2008, ενώ και οι δύο κινητήρες V8 συνέχισαν να διατίθενται έως το 2010, και ειδικά την τελευταία σεζόν του μοντέλου μόνο ο κινητήρας V6 απέμεινε.

SLS

Το 2006, η μητρική General Motors εισήγαγε και μια έκδοση της Cadillac STS με 9,9 εκατοστά μακρύτερο μεταξόνιο και ένα εντελώς διαφορετικό σαλόνι, την Cadillac SLS. Ειδικότερα η SLS κατασκευαζόταν από την κοινοπραξία Shanghai - GM, αρχικά μόνο για την αγορά της Κίνας, ενώ το 2007 παρουσιάστηκε επίσημα και στο Ντουμπάι, όπου και κυκλοφόρησε αμέσως μετά. Εδώ να σημειωθεί ότι οι ξένες αυτοκινητοβιομηχανίες εξαναγκάζονται, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία με μια κινεζική εταιρεία προκειμένου να παράγουν αυτοκίνητα επί κινεζικού εδάφους.
Στα τέλη του 2009, έγινε μια ελαφρά αισθητική ανανέωση στην SLS, ενώ τότε απέκτησε και το σύστημα τηλεματικής OnStar της STS. Η εκδοχή SLS διατηρήθηκε στην παραγωγή έως το 2013, δηλαδή παρέμεινε για 2 χρόνια μετά τη λήξη της παραγωγής της STS με το στάνταρ μεταξόνιο.

Ανανέωση του 2007

Τον Μάιο του 2007, για την σεζόν του 2008, η Cadillac STS υπέστη μια αισθητική ανανέωση, που είχε ήδη αποκαλυφθεί στο Σαλόνι Αυτοκινήτου της Νέας Υόρκης τον Απρίλιο του 2007. Συγκεκριμένα, απέκτησε μια μεγαλύτερη και πιο επιθετική γρίλια, με επένδυση από χρώμιο, και γενικότερα η αισθητική της «ταίριαξε» περισσότερο με αυτήν της κάπως μικρότερης Cadillac CTS. Επίσης, στο σαλόνι τοποθετήθηκαν νέα υλικά και ένα καινούριο τιμόνι, αν και κατά τα άλλα το ντιζάιν στο εσωτερικό παρέμεινε αμετάβλητο, παρά τις φήμες που είχαν κυκλοφορήσει ότι θα λάμβανε το σαλόνι της κινεζικής εκδοχής SLS.
Παράλληλα, η ισχύς του βασικού κινητήρα 3.6 λίτρων V6 αυξήθηκε από 255 hp σε 302 hp, ενώ απέκτησε και αυτός πλέον το 6-τάχυτο αυτόματο κιβώτιο, καταργώντας οριστικά το 5-τάχυτο αυτόματο.

Αντικατάσταση της STS

Η παραγωγή της Cadillac STS έληξε στις 4 Μαΐου 2011, ενώ μόλις 20 μέρες μετά, στις 24 Μαΐου 2011, έληξε και η παραγωγή της μεγαλύτερης Cadillac DTS. Η General Motors αντικατέστησε και τα δύο μοντέλα την άνοιξη του 2012, με ένα εντελώς νέο μοντέλο, την Cadillac XTS, που βασίστηκε στο πρωτότυπο Cadillac XTS Platinum του 2010.